Othello bemutató kísérőrendezvényekkel
Kiállítás és közönségtalálkozó a premier előtt.
A Szegedi Nemzeti Színház január 24-én mutatja be William Shakespeare: Othello, a velencei mór című tragédiáját.

Shakespeare hazájában az Othellót tartják a szerző legtökéletesebb tragédiájának. 86 évvel a darab legutóbbi, 1928-as bemutatója után most Bodolay Géza rendezésében láthatja a közönség az előadást. Desdemonát Gidró Kati, Othellót Kárász Zénó, Jagót Pataki Ferenc kelti életre.

A premierhez kötődően a színház a Somogyi-könyvtárral közösen, január 16-án az I. emeleti folyóirat-olvasóban közönségtalálkozót szervez, melyen részt vesz Bodolay Géza rendező, Kárász Zénó (Othello), és Pataki Ferenc (Jago). Beszélgetőtársuk Gortva Tamás, a Radnóti Gimnázium tanára lesz.

Shakespeare: Othello, a velencei mór – Egy bemutató képei címmel kiállítás is nyílik a könyvtárban a földszinti Internet-Térben, ahol az érdeklődők Veréb Simon fénnyel írt beszámolóját láthatják a szegedi előadásról. A kiállítás január 23. és február 5. között tekinthető meg.
szegedi nemzeti színház